គ.ជ.ប​នឹង​សាកល្បង​ចុះ​ឈ្មោះ​អ្នក​បោះឆ្នោត​នៅ​ចុង​ឆ្នាំ​២០១៥
រីឯ​ដំណើរការ​ចុះ​ឈ្មោះ​ពិតប្រាកដ​នឹង​អាច​ចាប់​ផ្តើម​​​នៅ​ឆ្នាំ​២០១៦ ​ដោយសារតែ​ត្រូវ​​រង់ចាំ​ការ​សម្រេច​ពី​រាជរដ្ឋាភិបាល​លើ​កាល​បរិច្ឆេទ​បោះឆ្នោត​ពិត​ប្រាកដ​សិន។
វ៉ាស៊ីនតោន — គណៈកម្មាធិការជាតិរៀបចំការបោះឆ្នោតនឹងអនុវត្តគម្រោងសាកល្បងសម្រាប់ធ្វើការចុះបញ្ជីឈ្មោះអ្នកបោះឆ្នោតតាមបច្ចេកទេសថ្មីដោយប្រើប្រាស់ប្រព័ន្ធកុំព្យូទ័រដែលអាចនឹងជៀសវាងឈ្មោះស្ទួនដែលធ្លាប់កើតមានឡើងនិងការខុសឈ្មោះជាដើម។ ការចុះឈ្មោះនឹងប្រព្រឹត្តទៅនៅចុងឆ្នាំ២០១៥នេះ។ នេះបើតាមការបញ្ជាក់របស់មន្ត្រីរៀបចំការបោះឆ្នោត។ រីឯដំណើរការចុះឈ្មោះពិតប្រាកដនឹងអាចចាប់ផ្តើមនៅឆ្នាំ២០១៦ ដោយសារតែត្រូវរង់ចាំការសម្រេចពីរាជរដ្ឋាភិបាលលើកាលបរិច្ឆេទបោះឆ្នោតពិតប្រាកដសិន។ លោក ហង្ស ពុទ្ធា សមាជិក គ.ជ.ប និងជាអ្នកនាំពាក្យបានប្រាប់វីអូអេថា៖ «យើងនឹងចុះសាកល្បងនៅ ទូទាំងប្រទេសគ្រប់ខេត្តតែម្តងពីព្រោះវាពាក់ព័ន្ធជាមួយនឹងអ៊ីនធឺណិត។ វាពាក់ព័ន្ធជាមួយនឹងសម្ភារៈបច្ចេកទេសមួយចំនួន។ យើងចុះទៅមើលសំណាកដើម្បីឱ្យដឹងថាជួបការលំបាកអ្វី។ អ្វីដែលយើងធ្វើបាន អ្វីដែលយើងធ្វើអត់បានពីព្រោះបញ្ជីចុះឈ្មោះបោះឆ្នោតថ្មីនេះវាតម្រូវឱ្យមានស្នាមផ្តិតមេដៃ ស្នាមក្រយ៉ៅដៃហើយមានរូបថតទៀត »។ លោកហង្ស ពុទ្ធា ដែលជាអតីតអ្នកតាមឃ្លាំមើលការបោះឆ្នោតនិងធ្លាប់រិះគន់ប្រព័ន្ធបោះឆ្នោតចាស់យល់ថាប្រព័ន្ធថ្មីនេះធានាសុក្រឹតភាពជាងមុន។ «យន្តការថ្មី នេះយើងមើលទៅថាអាចកាត់បន្ថយបានពីមុនមកចុះឈ្មោះដោយដៃហើយបញ្ជូនមកភ្នំពេញ ហើយអ្នកភ្នំពេញវាយមួយសារទៀតអាចខុស។ អញ្ចឹងគម្រោងថ្មីនេះកាត់បន្ថយការខុសនេះច្រើនមែនទែន។ កុំព្យូទ័រមួយមានកាមេរ៉ាពីរទៀតមួយទៀតសម្រាប់សាម៉ីខ្លួនមើលមួយទៀតសម្រាប់អ្នកប្រតិបត្តិការ មន្ត្រីចុះឈ្មោះគាត់វាយទៅយើងអាចមើលផ្ទាល់សម្រាប់អ្នកចុះឈ្មោះ។ អញ្ចឹងបើខុសអ្វីអាចកែភ្លាម»។ អ្វីដែលគ.ជ.បត្រូវការធំបំផុតនាពេលបច្ចុប្បន្ននេះគឺមធ្យោបាយសម្រាប់ការចុះឈ្មោះបោះឆ្នោត និងអប់រំអ្នកបោះឆ្នោត ដើម្បីឲ្យស្គាល់សិទ្ធិនយោបាយរបស់គេ ពេលវេលាដែលត្រូវមកចុះឈ្មោះដើម្បីលុបបំបាត់ការដែលអត់មានឈ្មោះ នៅក្នុងបញ្ជីឲ្យបានច្រើនជាអតិបរមា។ នេះបើតាមសេចក្តីប្រកាសព័ត៌មានរបស់ស្ថាប័នបោះឆ្នោតនេះ។ គជបថ្មីនេះទើបបានបង្កើតឡើងក្រោយពីមានដំណោះស្រាយនយោបាយរវាងគណបក្សប្រជាជនកម្ពុជានិងគណបក្សសង្គ្រោះជាតិបន្ទាប់ពីមានការតវ៉ាក្រោយការបោះឆ្នោតជាតិកាលពីខែកក្កដាឆ្នាំ២០១៣។ លោកសម រង្ស៊ីប្រធានគណបក្សសង្គ្រោះជាតិបានប្រាប់វីអូអេនៅ ក្នុងបទសម្ភាសកាលពីសប្តាហ៍មុនថាការចុះបញ្ជីឈ្មោះអ្នកបោះឆ្នោតជាការសំខាន់៖ «អ្នកដែលបាត់ឈ្មោះគេមិនបានចុះឱ្យ។ ជួនកាលចុះហើយគេលុបចោលត្រូវបញ្ចូលមកវិញ ត្រូវបញ្ចូលឈ្មោះអ្នកដែលបាត់ឈ្មោះត្រូវបញ្ចូលឱ្យបានត្រឹមត្រូវជាស្ថាពរ។ ហើយក្នុងបញ្ជីបោះឆ្នោតជួនកាលមានតែឈ្មោះទេអត់មានមនុស្សទេ។ ហ្នឹងហើយដែលយើងហៅថាឈ្មោះខ្មោចឈ្មោះស្ទួនឈ្មោះបន្លំឈ្មោះខ្យល់យើងត្រូវសម្អាតបញ្ជី ធ្វើឱ្យបញ្ជីស្អាតពេញលក្ខណៈ។ ពេលនោះការបោះឆ្នោតមានលក្ខណៈត្រឹមត្រូវ។ ហ្នឹងហើយចំណុចដែលសំខាន់ហើយគណបក្សសង្គ្រោះជាតិនឹងផ្តោតអារម្មណ៍»។ កាលពីថ្ងៃពុធប្រតិភូសហគមន៍អឺរ៉ុបនិងអ្នកជំនាញខាងការបោះឆ្នោតបានមកជួបជាមួយនឹងថ្នាក់ដឹកនាំគ.ជ.បដើម្បីពិនិត្យមើលលទ្ធភាពជួយដល់ស្ថាប័នបោះឆ្នោតដែលទើបតែធ្វើការកែទម្រង់ថ្មីនេះ។ នៅថ្ងៃព្រហស្បតិ៍នេះក្រុមការងាររបស់ប្រទេសជប៉ុនក៏នឹងជួបជាមួយនឹងថ្នាក់ដឹកនាំគ.ជ.បដែរដើម្បីពិនិត្យមើលលទ្ធភាពដែលអាចជួយស្ថាប័នបោះឆ្នោតនេះដែរ។ ប្រទេសកម្ពុជាគ្រោងនឹងរៀបចំការបោះឆ្នោតក្រុមប្រឹក្សាឃុំសង្កាត់នៅខែកុម្ភៈឆ្នាំ២០១៧និងការបោះឆ្នោតជាតិនៅខែកុម្ភៈឆ្នាំ២០១៨ប៉ុន្តែថ្ងៃពិតប្រាកដនៅមិនទាន់សម្រេចនៅឡើយទេ៕